
 31.7.2014
 BG
 Официален вестник на Европейския съюз
 L 227/18
 РЕГЛАМЕНТ ЗА ИЗПЪЛНЕНИЕ (ЕС) No 808/2014 НА КОМИСИЯТА
 от 17 юли 2014 година
 за определяне на правила за прилагането на Регламент (ЕС) No 1305/2013 на Европейския парламент и на Съвета относно подпомагане на развитието на селските райони от Европейския земеделски фонд за развитие на селските райони (ЕЗФРСР)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) No 1698/2005 на Съвета (1), и по-специално член 8, параграф 3, член 12, член 14, параграф 6, член 41, член 54, параграф 4, член 66, параграф 5, член 67, член 75, параграф 5 и член 76, параграф 1 от него,
 като има предвид, че:
 (1)
 С Регламент (ЕС) No 1305/2013 се определят общите правила, които регулират подпомагането на развитието на селските райони от Съюза, финансирано от Европейския земеделски фонд за развитие на селските райони (ЕЗФРСР), които правила допълват общите разпоредби за европейските структурни и инвестиционни фондове, определени в част 2 от Регламент (ЕС) No 1303/2013 на Европейския парламент и на Съвета (2). С оглед да се гарантира, че новата правна рамка, създадена с тези регламенти, функционира безпроблемно и се прилага по еднакъв начин, Комисията бе оправомощена да приеме определени правила за нейното прилагане.
 (2)
 Следва да се определят правила за представянето на съдържанието на програмите за развитие на селските райони, по-специално въз основа на изискванията на член 8 от Регламент (ЕС) No 1305/2013 и член 27 от Регламент (ЕС) No 1303/2013. Освен това следва да се определи кои от тези правила за представянето се прилагат към програмите, предназначени за съвместни инструменти за неограничени гаранции и за секюритизация с цел предоставяне на капиталово облекчение, осъществявани от Европейската инвестиционна банка („ЕИБ“), както е посочено в член 28 от Регламент (ЕС) No 1303/2013. Следва също така да се определят правила за съдържанието на националните рамки.
 (3)
 Следва да се установят процедури и графици за одобряване на националните рамки.
 (4)
 С оглед да се систематизира изменението на програмите за развитие на селските райони, следва да се определят правила за внасянето на такива изменения, както и честотата им. Това следва да се направи с цел да се намали във възможно най-голяма степен административната тежест, като същевременно се създават условия за гъвкавост за ясно определени неотложни случаи и специфични ситуации.
 (5)
 Следва да се определят правила за измененията на националните рамки, включително за графика, и по-специално за улесняване на изменението на националните рамки на държавите членки, които разполагат с регионални програми.
 (6)
 С оглед да се гарантира правилно използване на ресурсите на ЕЗФРСР, следва да се създадат системи от ваучери или равностойни системи, чрез които да се заплащат разходите на участниците в действия за трансфер на знания и за осведомяване, за да се гарантира, че възстановените разходи са ясно свързани с конкретно, допустимо обучение или действие, свързано